S-496/2018

Mál þetta, sem dómtekið var 26. september sl., er höfðað með ákæru, útgefinni af lögreglustjóranum á höfuðborgarsvæðinu 3. júlí 2018, á hendur P-x-x N-x-x M-x-x, kt. 000000-0000, Vallarási 1, 110 Reykjavík, fyrir þjófnaðarbrot, framin í Reykjavík á árinu 2018, með því að hafa:

1. Mánudaginn 29. janúar, í verslun Hagkaupa, Skeifunni 15, stolið söluvarningi samtals að andvirði kr. 112.881,- sem ákærða setti í töskur sem hún hafði meðferðis og gekk með út án þess að greiða fyrir.

2. Föstudaginn 2. mars 2018, í verslun Nettó í Mjódd, Þönglabakka 1, Reykjavík, stolið söluvarningi samtals að andvirði kr. 5.686,- sem ákærða setti í poka sem hún hafði meðferðis og gekk með út án þess að greiða fyrir.

Telst framangreind háttsemi varða við 1. mgr. 244. gr. almennra hegningarlaga nr. 19/1940.

Þess er krafist að ákærða verði dæmd til refsingar og til greiðslu alls sakarkostnaðar.

Vegna 2. tl. ákæru gerir F-kk-nf Á-kk-nf, þá kröfu f.h. Haga hf., kt. 000000-0000, að ákærða verði dæmd til að greiða skaðabætur samtals að fjárhæð kr. 25.498,- auk vaxta samkvæmt 1. mgr. 8. gr. laga um vexti og verðtryggingu nr. 38/2001 frá þeim degi er hið bótaskylda atvik átti sér stað og þar til mánuður er liðinn frá birtingu kröfunnar, en síðan dráttarvexti, samkvæmt 9. gr., sbr. 1. mgr. 6. gr. laga nr. 38/2001, frá þeim degi til greiðsludags. Jafnframt er krafist málskostnaðar að skaðlausu samkvæmt síðar framlögðum málskostnaðarreikningi eða að mati dómsins, að teknu tilliti til virðisaukaskatts af málflutningsþóknun.

Ákærða krefst vægustu refsingar sem lög leyfa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og ákærðu hafði verið gefinn kostur á að tjá sig um lagaatriði og ákvörðun viðurlaga.

Ákærða hefur skýlaust játað brot sín. Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök og er brot háttsemin réttilega heimfærð til refsiákvæða í ákæru.

Ákærða er fædd í apríl 1943. Samkvæmt framlögðu sakavottorði, dagsettu 27. júní 2018, gekkst hún undir sektarrefsingu með lögreglustjórasátt, 27. febrúar 2017, vegna þjófnaðarbrots.

Með hliðsjón af framangreindu, sakarefni þessa máls og ákvæðum 77. gr. almennra hegningarlaga nr. 19/1940 þykir refsing ákærðu hæfilega ákveðin fangelsi í 30 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa haldi ákærða almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærða hefur samþykkt bótakröfu þá sem höfð er uppi í málinu. Er skaðabótakrafan nægjanlega rökstudd og verður hún tekin til greina, ásamt vöxtum sem í dómsorði greinir. Það athugast að ekki verður séð að ákærða hafi verið birt bótakrafan fyrr en við þingfestingu og skal fjárhæðin bera dráttarvexti frá þeim degi er liðnir eru 30 dagar frá þingfestingu.

Engan sakarkostnað leiddi af meðferð málsins.

Af hálfu ákæruvaldsins flutti málið A-kvk-nf L-kvk-nf G-kvk-nf aðstoðarsaksóknari.

L-kvk-nf R-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærða, P-x-x N-x-x M-x-x, sæti fangelsi í 30 daga en fresta skal fullnustu refsingarinnar og falli hún niður að liðnum tveimur árum frá birtingu dóms þessa, haldi ákærða almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærða greiði Högum hf. 25.498 krónur í skaðabætur, ásamt vöxtum samkvæmt 8. gr. laga nr. 38/2001 frá 29. janúar 2018 til 26. október 2018, en með dráttarvöxtum samkvæmt 1. mgr. 6. gr. laganna frá þeim degi til greiðsludags.

L-kvk-nf R-kvk-nf S-kvk-nf